**Osrednje spletno mesto državne uprave GOV.SI**

Številka: 110-169/2022/1

Datum: 5. 12. 2022

Na podlagi 25. člena Zakona o delovnih razmerjih (Uradni list RS, št. 21/13, 78/13 – popr., 47/15 – ZZSDT, 33/16 – PZ-F, 52/16, 15/17 – odl. US, 22/19 – ZPosS, 81/19, 203/20 – ZIUPOPDVE, 119/21 – ZČmIS-A, 202/21 – odl. US, 15/22 in 54/22 – ZUPŠ-1) in 57. člena Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E, 40/12 – ZUJF, 158/20 – ZIntPK-C, 203/20 – ZIUPOPDVE,  [202/21](http://www.uradni-list.si/1/objava.jsp?sop=2021-01-4069) – odl. US in 3/22 - ZDeb)

**Ministrstvo za pravosodje, Uprava Republike Slovenije za izvrševanje kazenskih sankcij,**

**objavlja prosto strokovno-tehnično delovno mesto za nedoločen čas**

**FINANČNIK VII/1 (šifra DM 1130)** **na Generalnem uradu, Sektorju za splošne zadeve, Oddelku za finance**

Kandidati, ki se bodo prijavili na prosto delovno mesto, morajo izpolnjevati naslednje pogoje:

* imeti morajo visokošolsko strokovno izobraževanje (prejšnje)/visokošolsko strokovno izobrazbo (prejšnjo) ali visokošolsko strokovno izobraževanje (prva bolonjska stopnja)/visokošolsko strokovno izobrazbo (prva bolonjska stopnja) ali visokošolsko univerzitetno izobraževanje (prva bolonjska stopnja)/visokošolsko univerzitetno izobrazbo (prva bolonjska stopnja);
* najmanj 8 mesecev delovnih izkušenj;
* znanje uradnega jezika (visoka raven aktivnega obvladanja slovenščine).

Poleg navedenih pogojev mora kandidat izpolnjevati splošne pogoje, ki jih urejajo predpisi s področja delovnega prava.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi drugo delo na enaki stopnji zahtevnosti, kot je delovno mesto, za katero oseba kandidira, pri čemer se upošteva čas opravljanja takega dela in stopnja izobrazbe. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Delovno področje:

* priprava analiz, informacij, poročil in drugih gradiv;
* spremljanje porabe proračunskih sredstev;
* priprava likvidnostnega načrta, spremljanje realizacije in odstopanj;
* preverjanje skladnosti dokumentov z zakonskimi določili, ki urejajo to področje;
* izterjava terjatev v okviru pristojnosti;
* sodelovanje pri usklajevanju terjatev in obveznosti:
* izvajanje nalog v zvezi s pripravo in obračunom plač ter drugih stroškov dela;
* izvrševanje finančnega načrta;
* priprava poročil (mesečnih, trimesečnih, letnih) in priprava podatkov za zaključni račun proračuna in premoženjsko bilanco;
* usklajevanje izvedbe letnega popisa sredstev in obveznosti do virov sredstev;
* izdelava obračunov in kalkulacij;
* izdelava raznih statističnih poročil;
* pregled, kontrola in korekcija pri vodenju analitičnih evidenc (npr. blagajniškega oz. depozitnega poslovanja, odredb ipd.);
* samostojno opravljanje drugih zahtevnejših nalog;
* izvajanje drugih nalog enake ali podobne zahtevnosti s širšega področja dela.

Prijava mora vsebovati:

1. pisno izjavo kandidata o izpolnjevanju pogoja glede zahtevane izobrazbe, iz katere mora biti razvidna stopnja/raven in smer/področje izobrazbe, pridobljen strokovni naziv ter datum pridobljene izobrazbe in ustanova, na kateri je bila izobrazba pridobljena;
2. opis delovnih izkušenj, iz katerega je razvidno izpolnjevanje pogoja glede zahtevanih delovnih izkušenj (opis naj vsebuje navedbo delodajalca, skupen čas trajanja dela z datumom sklenitve in datumom prekinitve delovnega razmerja pri posameznem delodajalcu, opis dela ter stopnja zahtevnosti delovnega mesta);
3. pisno izjavo kandidata, da aktivno obvlada slovenščino na visoki ravni v skladu z Uredbo o potrebnem znanju slovenščine za posamezne poklice oziroma delovna mesta v državnih organih in organih samoupravnih lokalnih skupnosti ter pri izvajalcih javnih služb in nosilcih javnih pooblastil.

Zaželeno je, da prijava vsebuje tudi kratek življenjepis ter da kandidat v njej poleg formalne izobrazbe navede tudi druga znanja in veščine, ki jih je pridobil.

Prednost pri izbiri bodo imeli kandidati, ki imajo:

* delovne izkušnje z izvajanjem postopkov izvrševanja proračuna RS (knjiženje prejetih računov, izdajanje računov, priprava odredb za plačilo računov, prerazporeditev sredstev, izdelava rezervacija sredstev,…);
* poznavanjem programa MFERAC (uporaba programa pri delu) - modul »Državni proračun RS«.

Izbrani kandidat bo delo opravljal na strokovno-tehničnem delovnem mestu finančnik VII/1 (izhodiščni plačni razred delovnega mesta je 30. plačni razred oz. 1.435,20 EUR bruto). Z izbranim kandidatom bo sklenjeno delovno razmerje za nedoločen čas, s polnim delovnim časom in s trimesečnim poskusnim delom. Izbrani kandidat bo delo opravljal v prostorih Uprave Republike Slovenije za izvrševanje kazenskih sankcij, Zavoda za prestajanje kazni zapora Ljubljana, Povšetova ulica 5, 1000 Ljubljana oziroma na celotnem območju delovanja uprave in zavoda.

Kandidat vloži prijavo v pisni obliki, na priloženem obrazcu Vloga za zaposlitev, ki jo pošlje v zaprti ovojnici z označbo »Javna objava – finančnik VII/1, št. 110-169/2022« na naslov: Uprava Republike Slovenije za izvrševanje kazenskih sankcij, Beethovnova 3, 1000 Ljubljana, in sicer v roku **8 dni po objavi** na osrednjem spletnem mestu državne uprave GOV.SI. Če je prijava poslana po pošti, se šteje za pravočasno, če je oddana na pošto priporočeno, in sicer najkasneje zadnji dan roka za prijavo. Za pisno obliko prijave se šteje tudi elektronska oblika, poslana na elektronski naslov: gp.ursiks@gov.si, pri čemer veljavnost prijave ni pogojena z elektronskim podpisom.

Kandidati bodo o izbiri pisno obveščeni. Obvestilo o končanem postopku bo objavljeno na enotnem portalu državne uprave GOV.SI: <https://www.gov.si/zbirke/delovna-mesta/>.

Informacije o izvedbi javne objave Informacije daje ga. Polona Tomec, telefon: 01 300 5696 in o delovnem področju ga. Urška Ferbar, telefon: 01 300 5650.

Uporabljeni izrazi, zapisani v moški spolni slovnični obliki, so uporabljeni kot nevtralni za ženske in moške.

 Mag. Bojan Majcen

 generalni direktor